2021. gada 6. februārī

**Artūrs Dārznieks tūlīt aiz goda pjedestāla**

Sestdien, 6. februārī pirmā sacensību diena noslēdzās ar vīru cīņu par godalgām Eberspacher Pasaules kausa devītajā posmā. Kopumā starp 39 konkurentiem (ieskaitot sportistus, kas piedalījās Nāciju kausā) par goda pjedestālu dabīgajā ledus trasē Sanktmoricā, Šveicē cīnījās arī trīs Latvijas sportisti: Gints Bērziņš, Artūrs Dārznieks un Riks Kristens Rozītis.

Pirmajā braucienā starp latviešiem labāko rezultātu uzrādīja Artūrs Dārznieks, kurš finišēja 1:07.823 minūtēs un ierindojās piektajā vietā. Finiša laiks 1:08.165 minūtes un 13. vieta – Gintam Bērziņam, bet Rikam Kristenam Rozītim ar finiša laiku 1:08.604 minūtes – 24. ātrākais rezultāts.

Pirmā brauciena līderis – austrietis Niko Glaišers *(Nico Gleirscher)*, kuram finišā 1:07.545 minūtes. Otrais – krievs Romāns Repilovs *(Roman Repilov)* [+0.239], bet trešajā pozīcijā – titulētais vācietis Fēlikss Lohs *(Felix Loch)* [+0.267].

Otrajā braucienā Artūram Dārzniekam piektais ātrākais laiks, bet divu braucienu summā sportistam izdevās pakāpties vienu pozīciju augšup un ierindoties tūlīt aiz goda pjedestāla, ceturtajā vietā. [+0.308].

Uzvara austrietim Niko Glaišeram *(Nico Gleirscher)* [2:15.852], otrais – vācietis Makss Langenhans *(Max Langenhan)* [+0.060], bet bronza – titulētajam Fēliksam Loham *(Felix Loch)* [+0.074].

Gintam Bērziņam otrajā braucienā desmitais ātrākais finiša laiks, kas divu braucienu summā ļāva pakāpties trīs pozīcijas augšup un divu braucienu summā izcīnīt desmito vietu [+0.841]. Savukārt Riks Kristens Rozītis noslēdzošajā Eberspacher Pasaules kausa posmā izcīna 26. vieta.

Svētdien, 7. februārī uz starta dosies un par vietu uz goda pjedestāla cīnīsies sievietes, starp kurām arī četras latvietes: Elīna Ieva Vītola, Ulla Zirne, Kendija Aparjode un Elīza Tīruma. Savukārt 2020./21. gada sezonu noslēgs komandu stafete.

Latvijas Nacionālās kamaniņu sporta izlases startiem Eberspacher Pasaules kausa noslēdzošajā posmā seko līdzi tiešraidē Helio un Shortcut kanālā Best4Sport TV.

Svētdiena, 7. februāris

11.05 1. brauciens – Sievietes

12.30 2. brauciens – Sievietes

14.20 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456